Illum il-Kummissjoni Ewropea ħarġet rakkomandazzjoni lill-Kunsill biex jinfetħu negozjati dwar sħubija ġdida mar-Renju Unit. Din ir-rakkomandazzjoni hija bbażata fuq il-linji gwida u l-konklużjonijiet eżistenti tal-Kunsill Ewropew, kif ukoll fuq id-Dikjarazzjoni politika maqbula bejn l-UE u r-Renju Unit f'Ottubru 2019. Tinkludi proposta komprensiva għal direttivi ta' negozjati, li jiddefinixxu l-ambitu u t-termini tas-sħubija futura li l-Unjoni Ewropea tipprevedi mar-Renju Unit. Dawn id-direttivi jkopru l-oqsma kollha ta' interess għan-negozjati. inklużi l-kooperazzjoni kummerċjali u ekonomika, l-infurzar tal-liġi u l-kooperazzjoni ġudizzjarja f'materji kriminali, politika barranija, sigurtà u d-difiża, parteċipazzjoni fi programmi tal-Unjoni u oqsma tematiċi oħra ta' kooperazzjoni. Kapitolu ddedikat dwar il-governanza jipprovdi deskrizzjoni ġenerali għal qafas ta' governanza li tkopri l-oqsma kollha ta' kooperazzjoni ekonomika u ta' sigurtà. Bħala negozjatur tal-UE, il-Kummissjoni bi ħsiebha tkompli taħdem b'koordinazzjoni mill-qrib mal-Kunsill u l-korpi ta' tħejjija tiegħu, kif ukoll mal-Parlament Ewropew, kif kien il-każ matul in-negozjati għall-Ftehim dwar il-Ħruġ. Il-President tal-Kummissjoni Ewropea Ursula von der Leyen qalet: “Issa huwa l-ħin li nibdew naħdemu. Ftit għandna ħin. Se ninnegozjaw b'mod ġust u trasparenti, iżda se niddefendu l-interessi tal-UE, u l-interessi taċ-ċittadini tagħna, sal-aħħar.” Michel Barnier, in-Negozjatur Ewlieni tal-Kummissjoni Ewropea qal: "Se ninnegozjaw b'rieda tajba. Il-Kummissjoni se tkompli taħdem mill-qrib ħafna mal-Parlament Ewropew u l-Kunsill. Xogħlna se jkun li niddefendu u navvanzaw l-interessi taċ-ċittadini tagħna u tal-Unjoni tagħna, filwaqt li nippruvaw insibu soluzzjonijiet li jirrispettaw l-għażliet tar-Renju Unit.” Il-passi li jmiss Il-Kunsill se jkollu jadotta l-abbozz ta' direttivi ta' negozjar. Dan se jawtorizza formalment lill-Kummissjoni biex tiftaħ in-negozjati bħala n-negozjatur tal-Unjoni. Sfond Fil-31 ta' Jannar 2020, ir-Renju Unit irtira mill-Unjoni Ewropea u mill-Komunità Ewropea tal-Enerġija Atomika (Euratom). L-arranġamenti għall-ħruġ huma stabbiliti fil-Ftehim dwar, li daħa fis-seħħ fl-1 ta' Frar 2020. Jipprevedi perjodu ta' tranżizzjoni li matulu l-liġi tal-UE tkompli tapplika għar-Renju Unit mill-inqas sal-31 ta' Diċembru 2020, sakemm il-Kumitat Konġunt stabbilit skont il-Ftehim dwar il-Ħruġ ma jadottax, qabel l-1 ta' Lulju 2020, deċiżjoni unika li testendi l-perjodu ta' tranżizzjoni sa sena jew sentejn. Fil-linji gwida tat-23 ta' Marzu 2018, il-Kunsill Ewropew iddikjara mill-ġdid id-determinazzjoni tal-Unjoni li jkollha kemm jista' jkun sħubija mill-qrib mar-Renju Unit fil-futur. Skont dawn il-linji gwida, tali sħubija għandha tkopri l-kummerċ u l-kooperazzjoni ekonomika kif ukoll oqsma oħrajn, b'mod partikolari l-ġlieda kontra t-terroriżmu u l-kriminalità internazzjonali, kif ukoll is-sigurtà, id-difiża u l-politika barranija. Il-qafas għal din is-sħubija futura bejn l-Unjoni Ewropea u r-Renju Unit huwa stabbilit fid-Dikjarazzjoni Politika. Ir-rakkomandazzjoni tal-lum mill-Kummissjoni Ewropea huwa l-ewwel pass fil-proċess tan-negozjati, billi l-Kunsill huwa mistieden jawtorizza lill-Kummissjoni tiftaħ in-negozjati għal sħubija ġdida mar-Renju Unit. Għal aktar informazzjoni